# RETNINGSLINJER FOR VALGKOMITEEN

1. **Generelt**

Norsk Fosterhjemsforening skal iht. vedtektenes § 3-7 ha en valgkomite.

Valgkomiteen velges av landsmøtet etter innstilling fra hovedstyret.
Landsmøtet skal vedta retningslinjer for valgkomiteens arbeid.

Valgkomiteens medlemmer bør være til stede på ledersamling, organisasjonskurs og landsmøte for å vurdere kandidater til valg.

Valgkomiteens utgifter dekkes av Norsk Fosterhjemsforening sentralt. Utgifter til ytterligere møter dekkes etter plan for arbeidet til valgkomiteen frem til landsmøtet. Denne legges frem for hovedstyret i november før landsmøteåret.

Komiteen er beslutningsdyktig når tre medlemmer er til stede. Varamedlem møter etter særskilt innkalling.

Dersom et medlem av valgkomiteen blir foreslått til annet verv enn valgkomiteen og sier seg villig til å stille til valg, skal vedkommende ikke delta i det videre arbeid i komiteen.

Valgkomiteens medlemmer har taushetsplikt vedrørende personlige opplysninger som de får, eller innhenter, i forbindelse med sitt arbeid.

1. **Sammensetning og funksjonstid**

Valgkomite skal bestå av leder, nestleder, ett medlem og to vara medlem.

Disse velges hver for seg av landsmøtet. Valgperioden er to år. Leder og nestleder i valgkomiteen kan maksimalt sitte sammenhengende 3 perioder i samme verv.

1. **Oppgaver**

Valgkomiteens oppgave er å gi innstilling til landsmøtet om valg av kandidater til verv i hovedstyret og kontrollkomiteen. Valgkomiteen finner valgbare kandidater til valgkomiteen via innkomne kandidatskjema.

 Valgkomiteens innstilling skal bl.a. legge vekt på: samlet behov for kompetanse, samarbeidsevne, kapasitet, egnethet, kjønn og geografi. Organisasjonens behov for stabilitet/kontinuitet bør ivaretas.

Valgkomiteen skal forespørre medlemmer av hovedstyret og kontrollkomiteen om de ønsker gjenvalg i det verv de har og/eller stiller til andre verv innen 1. februar landsmøteåret. Det skal fylles ut et kandidatskjema. Stiller de til gjenvalg er det ikke krav om at de fremmes som kandidat av en fylkesforening.

Valgkomiteen sender kandidatskjema til alle fylkesforeninger innen 1. mars. Fylkesforeningene har frist til 15. april i landsmøteåret med å sende valgkomiteen forslag til kandidater. Ferdig utfylt kandidatskjema skal legges ved forslaget. Forslag på medlemmer til valgkomiteen sendes videre til hovedstyret for videre behandling der.
Valgkomiteen kan selv ta kontakt med mulige kandidater. Valgkomiteen innhenter informasjon om kandidaten fra vedkommendes fylkesstyre.

Valgkomiteen skal kun forholde seg til skriftlige forslag hvor det klart fremkommer hvem som står bak forslaget.

Valgkomiteen sjekker med fylkesforeningene eller sekretariatet at de foreslåtte kandidatene er betalende medlemmer i foreningen.

Ved uenighet i valgkomiteen skal dette fremkomme i innstillingen.

I tilfeller hvor en fylkesforenings drift ligger nede grunnet vansker med rekruttering av fylkesstyre, skal valgkomiteen i Norsk Fosterhjemsforening foreslå kandidater til å sitte i interimstyret som legges frem for hovedstyret for vurdering og oppnevning.

1. **Prosess før landsmøte**

Lederen i komiteen har ansvaret for at arbeidet i valgkomiteen kommer i gang.

Valgkomiteen fører interne, konfidensielle referater fra sitt arbeid.

Valgkomiteen tar kontakt med fylkesforeningene for å få innspill på kandidater. Henvendelsen til fylkesforeningene om kandidater til verv skal også inneholde oversikt over prosessen frem til landsmøte. I samme henvendelse vedlegges retningslinjer for valgkomite som man ber fylkesforeningene lese nøye.

Alle verv er på valg, jf. vedtektenes § 3-7.

Skriftlige forslag på kandidater sendes valgkomiteen på valgkomiteen@fosterhjemsforening.no med kopi til generalsekretær. Valgkomiteen skal bekrefte mottakelsen skriftlig innen 3- tre uker.

Valgkomiteen skal kontakte de foreslåtte kandidater for å få bekreftet at de stiller til valg.

Valgkomiteen skal innen 1. juni i landsmøteåret informere hovedstyret hvor de er i prosessen med å finne aktuelle kandidater.
Valgkomiteen sender sin innstilling med en kort presentasjon og cv av hver kandidat til sekretariatet 8 - åtte uker før landsmøte finner sted.
Som vedlegg til valgkomiteens innstilling skal det følge med oversikt over alle innkomne forslag med presentasjon og cv.
Valgkomiteen kan endre sin innstilling dersom omstendighetene tilsier det - helt til valget er gjennomført på landsmøtet.

1. **Prosess på landsmøtet**

Hele valgkomiteen stiller på landsmøtet.

På landsmøtet skal det gis en orientering over arbeidet de har utført i landsmøteperioden.

Valgkomiteen har tale- og forslagsrett på landsmøtet i spørsmål som angår valg.

Valgkomiteen legger frem sin innstilling ved innledning til valget. Innstillingen begrunnes ut fra kriterier i punkt 3.

Motkandidater til valgkomiteens innstilling må fremmes på landsmøtet. Kandidatene må være blant de som er skriftlig innlevert til valgkomiteen innen endelig frist 1. juni. Valgkomiteen kan fortsatt etterspørre kandidater etter fristen. Dersom disse sier ja, vil de også være blant valgbare kandidater.

Avstemming skal omfatte alle valgbare kandidater som er gyldig fremmet på landsmøtet.

Det forutsettes at delegatene har satt seg inn i informasjon om kandidatene som er sendt ut sammen med saker til landsmøtet.

Alle valg foregår skriftlig eller digitalt.

Når en kandidat ikke oppnår mer enn halvparten av de avgitte stemmene, foretas omvalg der kandidat med færrest stemmer ikke er med videre i valget. Ved stemmelikhet mellom to kandidater gjennomføres et omvalg. Ved fortsatt stemmelikhet avgjøres valget ved loddtrekning. For det tilfellet at det kun er en kandidat som stiller til valg, skal det stemmes for eller imot denne kandidaten. Dersom kandidaten ikke oppnår alminnelig flertall, skal ny avstemming foretas. Oppnås det fortsatt ikke flertall, tar landsmøtet en pause mens valgkomiteen ser om de kan finne en annen kandidat (fortrinnsvis blant de innstilte og forespurte kandidatene).

**Prosess etter og mellom landsmøteperiodene**

Valgkomiteens leder har ansvar for å makulere interne dokumenter umiddelbart etter endt landsmøte.

Dersom leder i hovedstyret fratrer i løpet av landsmøteperioden, rykker nestleder opp. Ved behov for ny nestleder konstituerer hovedstyret seg selv. Tilsvarende gjelder for kontrollkomiteen og valgkomiteen. Vara rykker opp som medlem.

Dersom hovedstyret ikke har flere fungerende varamedlemmer og vurderer at de trenger vara – skal de be valgkomiteen finne nye kandidater som konstitueres i valgperioden.

Dersom Kontrollkomiteen ikke har flere fungerende varamedlemmer og vurderer at de trenger vara – skal de be valgkomiteen finne nye kandidater som konstitueres.